Moddi

Bakgrunn

Pål Moddi Knutsen vokste opp i på øya Senja i Troms i en musikalsk familie. Som ung viste han et spesielt engasjement for miljøvern, en interesse som også skulle ha innvirkning på hans musikalske karriere i årene som kom. På videregående var Knutsen leder for den lokale avdelingen av Natur og ungdom. "De første sangene jeg skrev, var spede forsøk på å gi en stemme til den stemmeløse naturen" har Moddi senere forklart om motivasjonen til å begynne med musikk.

Musikk

Den første utgivelsen under navnet Moddi ble spilt inn i 2007 og gitt ut i 20 hjemmetrykkede eksemplarer. Siden fulgte debutalbumet Floriography inneholdende sanger skrevet under Knutsens periode i Natur og ungdom. Det var imidlertid en annen utgivelse samme år som skulle gjøre Moddi kjent for det brede publikum: Singelen Togsang ble gitt ut på samlealbumet Hjertestups, og ble liggende på toppen av P1 radiolister i over tre måneder.
På sitt andre studioalbum Set the House on Fire fra 2013 innledet Moddi det som skulle bli et årelangt samarbeid med produsent og tekniker Hasse Rosbach. Med blant annet singelen House by the Sea dreide Moddi mot mer radiovennlig popmusikk, og turnerte i en rekke land i Europa, Asia og Latin-Amerika. Samme høst kom albumet Kæm va du?, med tekster av nordnorske poeter som Helge Stangnes, Ola Bremnes og Arvid Hanssen. Kæm va du? vant Spellemannprisen 2013 i klassen Vise.
I 2016 ga Moddi ut albumet Unsongs, hvor han tonesatte og nytolket forbudte og sensurerte låter fra tolv forskjellige land. Blant sporene på albumet var russiske Pussy Riot, britiske Kate Bush og israelske Izhar Ashdot. Oktober 2017 ga Moddi ut en bok hvor han beskrev prosessen med å lage Unsongs, hvor han blant annet skildret flere forsøk på å sensurere hele eller deler av albumet, både av russiske og libanesiske myndigheter og hos den britiske allmennkringkasteren BBC.

Samfunnsengasjement

Moddi er kjent for å bringe sitt sterke samfunnsengasjement med seg inn i musikken. I januar 2010 takket han nei til nominasjon til Statoil-stipendet på 800 000 kroner og begrunnet det med sitt klimaengasjement. I 2014 avlyste han sin planlagte konsert i Tel Aviv, Israel i protest mot de fastlåste fredssamtalene mellom israelske og palestinske myndigheter. «Jeg frykter at en boikott av Israel er det eneste som kan tvinge frem en sammenheng mellom ord og handling», skrev han da han kunngjorde avlysningen.
Da Moddi i 2016 ga ut singelen Punk Prayer med tekst av russiske Pussy Riot, gjorde han det ved å spille inn musikkvideo for stengte dører ved Kong Oscar IIs kapell i Grense Jakobselv, like ved den russiske grensen. Noen måneder senere ble han presset til å droppe den samme sangen fra sin konsert i Kirkenes av frykt for konsekvensene det kunne få for de russiske musikerne som deltok på konserten. Det russiske konsulatet i Kirkenes bekreftet at sangen var registrert som "ekstremistisk materiale" i Russland og at det kunne medføre strenge fengselsstraffer å fremføre den.
Moddi er involvert i Kråkeslottfestivalen på Senja, hvor han har vært bookingansvarlig siden 2015.

Utdanning

Pål Moddi Knutsen har en mastergrad fra Senter for utvikling og miljø ved Universitetet i Oslo. I sin mastergradsavhandling "Visions through the smelting furnace" studerte han smelteverket Finnfjords forsøk på bli verdens første karbonnøytrale produsent av ferrosilisium.